b'\n_START_ARTICLE_\nHenri Coand\xc4\x83n lentoasema\n_START_SECTION_\nHistoria\n_START_PARAGRAPH_\nToisen maailmansodan aikana lentokent\xc3\xa4lt\xc3\xa4 operoivat Luftwaffen koneet. Vuoteen 1965 asti kentt\xc3\xa4 oli pelk\xc3\xa4st\xc3\xa4\xc3\xa4n sotilask\xc3\xa4yt\xc3\xb6ss\xc3\xa4, ollen Romanian ilmavoimien p\xc3\xa4\xc3\xa4tukikohta. Bukarestin siviililiikennett\xc3\xa4 hoiti yksin\xc3\xa4\xc3\xa4n B\xc4\x83neasan lentoasema. Kasvavan lentoliikenteen my\xc3\xb6t\xc3\xa4 Otopenin lentoaseman kiitotiet\xc3\xa4 pidennettiin 3\xc2\xa0500 metriin, mik\xc3\xa4 teki siit\xc3\xa4 aikakauden pisimm\xc3\xa4n kiitotien Euroopassa. Samalla rakennettiin uusi matkustajaterminaali palvelemaan kotimaan- ja ulkomaanlentoja._NEWLINE_Yhdysvaltojen presidentin Richard Nixonn vieraillessa Romaniassa 1960-luvun lopussa rakennettiin uusi VIP-terminaali. 13. huhtikuuta vuonna 1970 matkustajaterminaalin laajennus valmistui ja se pystyi k\xc3\xa4sittelem\xc3\xa4\xc3\xa4n 1\xc2\xa0200\xc2\xa0000 matkustajaa vuodessa. Kasvavan lentoliikenteen my\xc3\xb6t\xc3\xa4 vuonna 1986 rakennettiin toinen 3\xc2\xa0500 metri\xc3\xa4 pitk\xc3\xa4 kiitotie rullausteineen ja kiitoteiden valoj\xc3\xa4rjestelmi\xc3\xa4 p\xc3\xa4ivitettiin. Muutoksen j\xc3\xa4lkeen lentoasema pystyi k\xc3\xa4sittelm\xc3\xa4\xc3\xa4n 35\xe2\x80\x9340 lentoa tunnissa._NEWLINE_Vuodesta 1992 l\xc3\xa4htien Otopenin lentoasema on ollut ACI:n (Airports Council International) pysyv\xc3\xa4isj\xc3\xa4sen. Samana vuonna lentoasemalle tehtiin pitk\xc3\xa4nt\xc3\xa4ht\xc3\xa4imen suunnitelma, jotta lentoasema pysyisi alati kasvavan liikenteen mukana. Ensimm\xc3\xa4isess\xc3\xa4 vaiheessa vuosien 1994 ja 1998 v\xc3\xa4lill\xc3\xa4 uudistettiin kent\xc3\xa4n infrastruktuuria lis\xc3\xa4\xc3\xa4m\xc3\xa4ll\xc3\xa4 yhdeks\xc3\xa4n uutta porttia, parantamalla ja laajentamalla asematasoja sek\xc3\xa4 uudistamalla alueen tieverkostoa._NEWLINE_Suunnitelman toista vaihetta alettiin toteuttaa vuonna 2000 muuntamalla vanha terminaali saapuvien matkustajien aulaksi. Vuosien 2003\xe2\x80\x932007 aikana rakennettiin uusi pys\xc3\xa4k\xc3\xb6intitalo, remontoitiin lennonjohtotorni sek\xc3\xa4 rakennettiin kaksi uutta nopeaa rullaustiet\xc3\xa4 (Oscar ja Victor)._NEWLINE_Suunnitelman kolmas vaihe k\xc3\xa4ynnistyi vuonna 2009, jolloin ryhdyttiin rakentamaan 24 uutta porttia sek\xc3\xa4 laajentamaan l\xc3\xa4ht\xc3\xb6- ja tuloauloja. Nykyisin lentoasema pystyy palvelemaan 6\xc2\xa0000\xc2\xa0000 asiakasta vuodessa._NEWLINE_Kiitotiet 08L ja 08R on varustettu ILS-mittaril\xc3\xa4hestymisj\xc3\xa4rjestelm\xc3\xa4ll\xc3\xa4.\n_START_SECTION_\nTulevaisuus\n_START_PARAGRAPH_\nUuden terminaalin, Henri Coand\xc4\x83 2 suunnitellaan valmistuvan vuonna 2023. Uuden terminaalin arvioidaan pystyv\xc3\xa4n huolehtimaan 20\xc2\xa0000\xc2\xa0000 matkustajasta vuosittain. Rakenteilla oleva metrolinja M6 sek\xc3\xa4 uusi moottoritie parantavat kulkuyhteyksi\xc3\xa4 lentoasemalle.'